4. การประกอบธุรกิจของแต่ละสายผลิตภัณฑ์

บริษัท แชงกรี-ลา โฮเต็ล จำกัด (มหาชน) ประกอบธุรกิจโรงแรมชั้น 1 เพื่อให้เช่าที่พักอาศัย
จำหน่ายอาหารและเครื่องดื่ม และบริการอื่นๆ อันเกี่ยวกับธุรกิจโรงแรม เช่น ห้องประชุม
ห้องจัดเลี้ยง บริการศูนย์ธุรกิจ และบริการศูนย์สุขภาพ เป็นต้น บริษัทมีสถานประกอบการ 2 แห่ง
คือ

1)  โรงแรมแชงกรี-ลา กรุงเทพฯ

2)  โรงแรมแชงกรี-ลา เชียงใหม่

นอกจากนี้บริษัทยังได้มีการลงทุนถือหุ้นในโครงการต่างๆ
ทั้งในประเทศและต่างประเทศโดยผ่านบริษัทย่อยของบริษัท ตามรายละเอียดดังนี้

- บริษัทย่อย

1. บริษัท วัฒนธานี จำกัด (“วัฒนธานี”) จดทะเบียนในประเทศไทย
โดยมีบริษัทเป็นผู้ถือหุ้นในอัตราร้อยละ 100.00 มีทุนจดทะเบียนและทุนที่ชำระแล้ว 1,303 ล้านบาท
วัฒนธานีไม่ได้ประกอบธุรกิจอื่นใดนอกจากลงทุนถือหุ้นในบริษัท Apizaco จำกัด บริษัท Hasfield
Holdings จำกัด และ บริษัท ไทยรุ่งเรือง-เคอรี่ ดีเวลลอปเม้นท์ จำกัด

2. บริษัท Apizaco จำกัด (“Apizaco”) เป็นบริษัทที่จดทะเบียนในประเทศฮ่องกง
(ถือหุ้นโดยวัฒนธานี ในอัตราร้อยละ 100) ทุนจดทะเบียนและทุนที่ชำระแล้วเท่ากับ 280
ล้านเหรียญฮ่องกง และ 206.458 ล้านเหรียญฮ่องกง ตามลำดับ ซึ่ง Apizaco
ไม่ได้ประกอบธุรกิจอื่นใด นอกจากลงทุนในบริษัทอื่นๆ ดังนี้

2.1 ถือหุ้นในบริษัท แชงกรี-ลา เอเชีย จำกัด (“SA”) จำนวน 10,867,055 หุ้น
หรือคิดเป็นร้อยละ 0.38 ของจำนวนหุ้นที่ออกจำหน่ายแล้ว

2.2 ถือหุ้นในบริษัท Zukerman จำกัด (“Zukerman”) ในอัตราร้อยละ 100 Zukerman
เป็นบริษัทจดทะเบียนในประเทศบริติช เวอร์จิ้น ไอส์แลนด์ (British Virgin Islands)
มีทุนจดทะเบียนจำนวน 50,000 เหรียญสหรัฐ ทุนที่ออกจำหน่ายและเรียกชำระแล้วเท่ากับ 1
เหรียญสหรัฐ Zukerman ไม่ได้ประกอบธุรกิจอื่นใดนอกจากลงทุนถือหุ้นในบริษัท 3 บริษัท
ในประเทศเมียนมาร์ คือ

  2.2.1 ถือหุ้นในบริษัท Traders Yangon จำกัด ในอัตราร้อยละ 23.53
  ซึ่งประกอบกิจการโรงแรม Traders ซึ่งเป็นโรงแรมสากลระดับ 4 ดาว
  ในเมืองย่างกุ้งประเทศเมียนมาร์ เพื่อให้เช่าที่พักอาศัย
  จำหน่ายอาหารและเครื่องดื่มและบริการอื่นๆอันเกี่ยวกับธุรกิจโรงแรม
  ซึ่งได้เปิดดำเนินการแล้วเมื่อเดือนพฤศจิกายน 2539

2.  ถือหุ้นในบริษัท Shangri-La Yangon จำกัด ในอัตราร้อยละ 22.22
    ซึ่งเป็นบริษัทที่ทำโครงการก่อสร้างโรงแรมแชงกรี-ลา ย่างกุ้ง และอพาร์ตเม้นท์ให้เช่า
    โครงการของบริษัทได้ถูกเลื่อนออกไปอย่างไม่มีกำหนด
    เนื่องจากสถานการณ์การเมืองในประเทศเมียนมาร์

  2.2.3 ถือหุ้นในบริษัท Traders Square จำกัด ในอัตราร้อยละ 23.56
  ซึ่งเป็นบริษัทที่ทำโครงการก่อสร้างอาคารพาณิชย์สมบูรณ์แบบ
  โครงการของบริษัทได้ถูกเลื่อนออกไปอย่างไม่มีกำหนด
  เนื่องจากสถานการณ์การเมืองในประเทศเมียนมาร์

3. บริษัท Hasfield Holdings จำกัด (“Hasfield”)
เป็นบริษัทจดทะเบียนในประเทศสิงคโปร์ (ถือหุ้นโดยวัฒนธานีในอัตราร้อยละ 100)
ทุนจดทะเบียนและทุนที่เรียกชำระแล้ว 35 ล้านเหรียญสิงคโปร์ และ 34.218 ล้านเหรียญสิงคโปร์
ตามลำดับ ซึ่ง Hasfield ไม่ได้ประกอบธุรกิจอื่นใดนอกจากลงทุนถือหุ้นในบริษัท Cuscaden
Properties จำกัด ในอัตราร้อยละ 14.60 มูลค่าเงินลงทุนคิดเป็นเงินประมาณ 414.78
ล้านบาท ซึ่งบริษัท Cuscaden Properties จำกัด ประกอบกิจการโรงแรม Traders
Singapore และศูนย์การค้า Tanglin Shopping Mall

4. บริษัท ไทยรุ่งเรือง-เคอรี่ ดีเวลลอปเม้นท์ จำกัด (ถือหุ้นโดยวัฒนธานี ในอัตราร้อยละ
57.33) มีทุนจดทะเบียนและทุนที่ชำระแล้วจำนวน 231 ล้านบาท บริษัท ไทยรุ่งเรือง-เคอรี่
ดีเวลลอปเม้นท์ จำกัด ไม่ได้ประกอบกิจการอื่นใด นอกจากลงทุนถือหุ้นในบริษัทอื่นคือ ถือหุ้นในบริษัท
ทางยกระดับ ดอนเมือง จำกัด (มหาชน) ในอัตราร้อยละ 2.05 มูลค่าเงินลงทุนประมาณ 213
ล้านบาท

(1) ลักษณะของผลิตภัณฑ์หรือบริการ

- บริษัท แชงกรี-ลา โฮเต็ล จำกัด (มหาชน) และบริษัท Traders Yangon จำกัด

ทั้งสองบริษัทดังกล่าวข้างต้นเป็นบริษัทที่ประกอบธุรกิจโรงแรมและการให้บริการของโรงแรม
โดยแบ่งการบริการของโรงแรมออกเป็น 3 ส่วนใหญ่ๆ คือ

1.  การให้บริการด้านห้องพัก

2.  การให้บริการด้านอาหารและเครื่องดื่ม

3.  การให้บริการด้านอื่นๆ เช่น ซักรีด สื่อสารโทรคมนาคม ศูนย์ธุรกิจ ศูนย์สุขภาพ จัดเลี้ยง
    และประชุมสัมมนา

ลูกค้าของบริษัทส่วนใหญ่จะเป็นนักท่องเที่ยวชาวต่างชาติที่เดินทางเข้ามาท่องเที่ยวในประเทศและนักธุรกิจทั้งในประเทศและต่างประเทศ

- บริษัท Apizaco จำกัด บริษัท Hasfield Holdings จำกัด บริษัท Zukerman จำกัด
และบริษัท วัฒนธานี จำกัด

  ไม่มีผลิตภัณฑ์และบริการ เนื่องจากเป็นบริษัทที่ลงทุนถือหุ้นในบริษัทอื่น

  - บริษัท Shangri-La Yangon จำกัด และบริษัท Traders Square จำกัด

  ไม่มี ผลิตภัณฑ์และบริการ เนื่องจากยังไม่ได้ประกอบกิจการ

  - วัฏจักรของการประกอบธุรกิจ

  วัฏจักรของการประกอบธุรกิจขึ้นอยู่กับฤดูกาลท่องเที่ยวโดยแบ่งเป็น 2 ระยะคือ

  - ช่วงฤดูกาลท่องเที่ยว (High Season)
  อยู่ระหว่างประมาณเดือนตุลาคมถึงเดือนมีนาคมซึ่งจะมีอัตราการเข้าพักเฉลี่ยประมาณร้อยละ 71

  - ช่วงนอกฤดูกาลท่องเที่ยว (Low Season)
  อยู่ระหว่างประมาณเดือนเมษายนถึงเดือนกันยายนซึ่งจะมีอัตราการเข้าพักเฉลี่ยประมาณร้อยละ
  59

  - กำลังการผลิต และปริมาณการผลิต

โรงแรมแชงกรี-ลา กรุงเทพฯ

โรงแรมแชงกรี-ลา กรุงเทพฯ
เป็นโรงแรมระดับห้าดาวที่ตั้งอยู่ริมฝั่งแม่น้ำเจ้าพระยาและอยู่ใจกลางกรุงเทพมหานคร
มีจำนวนห้องพักทั้งหมด 799 ห้อง และเซอร์วิสอพาร์ทเม้นท์จำนวน 24 ห้อง
มีห้องอาหารและบาร์ให้บริการอาหารไทย จีน อิตาเลียน และนานาชาติรวม 11 แห่ง
มีห้องจัดประชุม สัมมนาและจัดเลี้ยง จำนวน 18 ห้อง
รวมถึงห้องแกรนด์บอลรูมที่มีพื้นที่หน้าห้องอันกว้างขวาง สามารถจุคนได้ถึง 2,000 คน
เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม สัมมนาและการจัดเลี้ยง
และยังมีศูนย์บริการธุรกิจที่พรั่งพร้อมด้วยสิ่งอำนวยความสะดวกอันทันสมัย
มีศูนย์สุขภาพซึ่งครบครันด้วยอุปกรณ์กีฬานานาชนิด สระว่ายน้ำกลางแจ้ง เซาว์น่า จากุซซี่
รวมถึงบริการนวดเพื่อสุขภาพด้วย นอกจากนี้ยังมีสปาที่เปิดให้บริการตั้งแต่ปี 2547
ซึ่งเป็นสปาระดับแนวหน้าแห่งหนึ่งของประเทศไทย และได้รับการตอบรับอย่างดีจากลูกค้า

  อัตราการเข้าพักเฉลี่ยและอัตราค่าห้องพักเฉลี่ย ในระยะ 3 ปีที่ผ่านมา มีดังนี้ คือ

  ----------------------- ---------------- --------------- ---------------
  ปี                       2555             2554            2553

  อัตราการเข้าพักเฉลี่ย (%)    57.77            44.30           39.10

  อัตราค่าห้องพักเฉลี่ย (บาท)   5,475            5,436           5,063
  ----------------------- ---------------- --------------- ---------------

โรงแรมแชงกรี-ลา เชียงใหม่

โรงแรมแชงกรี-ลา เชียงใหม่ เป็นโรงแรมระดับห้าดาวที่ตั้งอยู่ใจกลางเมืองเชียงใหม่
มีจำนวนห้องพักทั้งหมด 281 ห้อง (รวมห้องชุดจำนวน 61 ห้องแล้ว) มีห้องอาหารและบาร์รวม 5
แห่ง ห้องจัดประชุมสัมมนาและจัดเลี้ยง จำนวน 8 ห้อง ห้องแกรนด์บอลรูมที่มีพื้นที่กว้างขวาง
สามารถจุคนได้ถึง 1,600 คน เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม
สัมมนาและการจัดเลี้ยง และยังมีหอประชุมขนาดใหญ่อีก 1 ห้อง
พร้อมด้วยโสตทัศนูปกรณ์และสิ่งอำนวยความสะดวกอันทันสมัย มีศูนย์สุขภาพ สระว่ายน้ำกลางแจ้ง
จากุชชี่ และยังมีสปาซึ่งมีพื้นที่กว้างขวาง
ตั้งอยู่ด้านในห่างไกลจากฝั่งถนนปราศจากเสียงรบกวนจากการจราจรและล้อมรอบไปด้วยต้นไม้และธรรมชาติที่จะทำให้ผู้มาใช้บริการได้รับความผ่อนคลายและความเป็นส่วนตัว

  อัตราการเข้าพักเฉลี่ยและอัตราค่าห้องพักเฉลี่ย ในระยะ 3 ปีที่ผ่านมา มีดังนี้ คือ

  ----------------------- ---------------- --------------- ---------------
  ปี                       2555             2554            2553

  อัตราการเข้าพักเฉลี่ย (%)    67.97            51.4            33.6

  อัตราค่าห้องพักเฉลี่ย (บาท)   3,284            3,062           2,771
  ----------------------- ---------------- --------------- ---------------

(2) การตลาดและภาวะการแข่งขัน

ภาพรวม

ในปี 2555 มีนักท่องเที่ยวเดินทางเข้ามาในประเทศไทยเพิ่มขึ้นจาก 19.2 ล้านคนในปี 2554 เป็น
22.3 ล้านคน
ซึ่งปริมาณนักท่องเที่ยวที่เพิ่มมากขึ้นนี้ได้รับปัจจัยสนับสนุนจากการเพิ่มเส้นทางบินตรงจากเอเชียตะวันออกและเอเชียใต้สู่กรุงเทพมหานครและเชียงใหม่และภูเก็ตซึ่งเป็นจุดหมายปลายทางอันดับที่สอง

นักเดินทางจากเอเซียตะวันออกที่เดินทางเข้าสู่ประเทศไทยนับว่ามีจำนวนมากที่สุดเมื่อเทียบกับจำนวนนักเดินทางที่เข้ามาในประเทศไทยทั้งหมด
เห็นได้จากจำนวนนักเดินทาง 22.3 ล้านคนในปี 2555 มาจากเอเซียตะวันออกรวม 12.50
ล้านคน (เพิ่มขึ้น ร้อยละ 20.84)
ในปัจจุบันมีนักเดินทางจากประเทศจีนและมาเลเซียเข้าประเทศไทยเพิ่มขึ้นในแต่ละปีมากกว่าสองล้านคน
คือ จีน (2.7 ล้านคน) และมาเลเซีย (2.5 ล้านคน) นอกจากนี้
ประเทศที่มีนักเดินทางเข้าประเทศไทยมากกว่าปีละหนึ่งล้านคน ได้แก่ญี่ปุ่น (1.3 ล้านคน)
และเกาหลี (1.1 ล้านคน)

ในปีที่ผ่านมามีนักเดินทางจากประเทศต่างๆในภูมิภาคอาเซียนเดินทางเข้าประเทศไทยโดยรวมแล้วมากกว่าหกล้านคน
ทั้งนี้อัตราการเติบโตที่น่าสนใจมาจากกัมพูชา (เพิ่มขึ้นร้อยละ 59.74) เวียดนาม (เพิ่มขึ้นร้อยละ
24.36) อินโดนีเซีย (เพิ่มขึ้นร้อยละ 21.20) พม่า (เพิ่มขึ้นร้อยละ 17.40) และลาว
(เพิ่มขึ้นร้อยละ 6.63)

จำนวนนักเดินทางจากยุโรปเข้าประเทศไทยเพิ่มขึ้นในอัตราที่ดีคือเพิ่มขึ้นเป็น 5.61 ล้านคน
หรือเพิ่มขึ้นร้อยละ 10.12 ซึ่งส่วนใหญ่มาจากรัสเซีย 1.3 ล้านคน (เพิ่มขึ้นร้อยละ 24.97)
รองลงมาคือ อังกฤษมีนักเดินทางเข้ามาทั้งหมด 870,164 คน เพิ่มขึ้นร้อยละ 2.98 ถัดมาคือ
เยอรมันมีจำนวน 681,566 คน เพิ่มขึ้นร้อยละ 10.08

ส่วนจำนวนนักเดินทางจากทวีปอเมริกาเข้าประเทศไทยก็มีแนวโน้มที่ดี มีจำนวนเพิ่มขึ้นเป็น 1.0
ล้านคน หรือเพิ่มขึ้นร้อยละ 13.40 มาจากสหรัฐอเมริกาจำนวน 767,420 คน (เพิ่มขึ้นร้อยละ
12.57) ส่วนจำนวนนักเดินทางจากแคนาดาและบราซิลก็มีอัตราการเติบโตไปในทางบวกที่ร้อยละ
12.18 และร้อยละ 22.18 ตามลำดับ

จำนวนนักเดินทางจากเอเชียใต้เข้าประเทศไทยเพิ่มขึ้นอย่างมากคือเพิ่มเป็น 1.2 ล้านคน
หรือเพิ่มขึ้นร้อยละ 11.36
โดยจำนวนนักเดินทางจากอินเดียขยับขึ้นมาเป็นประเทศอันดับแรกของตลาดเอเชียใต้ที่เดินทางเข้าประเทศไทยมากที่สุดคือ
มีจำนวน 1,015,865 คน เพิ่มขึ้นร้อยละ 11.03 ถือเป็นตลาดที่เติบโตเร็วที่สุดในภูมิภาค

นักเดินทางจากโอเชียเนียก็เพิ่มขึ้นเป็น 1.0 ล้านคน เพิ่มขึ้นร้อยละ 12.13
มาจากออสเตรเลียจำนวน 930,599 คน หรือ เพิ่มขึ้นร้อยละ 12.14 และมาจากนิวซีแลนด์จำนวน
113,509 คน เพิ่มขึ้นร้อยละ 12.28

ในขณะที่ประเทศไทยได้รับการตอบรับที่ดีในการเป็นจุดหมายปลายทางสำหรับการเดินทางและท่องเที่ยวจากประเทศในกลุ่มอาเซียน
แต่ปริมาณการใช้บริการจากตลาด MICE
ของยุโรปและสหรัฐอเมริกากลับชะลอตัวเนื่องจากภาวะวิกฤติทางเศรษฐกิจ

จำนวนผู้เดินทางจากประเทศต่างๆ สิบเอ็ดอันดับแรกที่เดินทางเข้ามาในประเทศไทยในปี 2555
เมื่อเทียบกับปี 2554 เป็นดังนี้

  ----------------- ---------------- -------------- ----------------------
  ประเทศ            ปี 2555           ปี 2554         อัตราเปลี่ยนแปลง (ร้อยละ)

  1. จีน             2,789,345        1,721,247      62.05

  2. มาเลเซีย        2,560,963        2,500,280      2.43

  3. ญี่ปุ่น            1,371,253        1,127,893      21.58

  4. รัสเซีย          1,317,387        1,054,187      24.97

  5. เกาหลี          1,169,131        1,006,283      16.18

  6. อินเดีย          1,015,865        914,971        11.03

  7. ลาว            951,090          891,950        6.63

  8. ออสเตรเลีย      930,599          829,855        12.14

  9. สหราชอาณาจักร   870,164          844,972        2.98

  10. สิงคโปร์        821,056          682,364        20.33

  11. สหรัฐอเมริกา    767,420          681,748        12.57

  รวม               22,303,065       19,230,470     15.98
  ----------------- ---------------- -------------- ----------------------

จำนวนผู้เดินทางเข้าประเทศไทยแยกตามสัญชาติจากประเทศต่างๆ สิบเอ็ดอันดับแรกคิดเป็นร้อยละ
65.3 ของจำนวนผู้เดินทางเข้ามาในประเทศไทยทั้งหมด

จำนวนผู้เดินทางจากประเทศต่างๆ
สิบเอ็ดอันดับแรกที่เดินทางเข้ามาในประเทศทางสนามบินสุวรรณภูมิในปี 2555 เมื่อเทียบกับปี 2554
เป็นดังนี้

  ------------------ -------------- ------------- -----------------------
  ประเทศ             ปี 2555         ปี 2554        อัตราเปลี่ยนแปลง (ร้อยละ)

  1. จีน              2,065,093      1,289,651     60.13

  2. ญี่ปุ่น             1,280,361      1,038,685     23.27

  3. อินเดีย           943,309        837,119       12.69

  4. เกาหลี           805,527        686,103       17.41

  5. รัสเซีย           786,121        705,679       11.40

  6. สหราชอาณาจักร    681,483        661,485       3.02

  7. สหรัฐอเมริกา      615,065        548,868       12.06

  8. ออสเตรเลีย       581,720        483,072       20.42

  9. สิงคโปร์          567,424        401,398       41.36

  10. เยอรมัน         541,477        508,101       6.57

  11. มาเลเซีย        505,768        415,581       21.70

  รวม                14,555,693     12,258,221    18.74
  ------------------ -------------- ------------- -----------------------

รัฐบาลได้กระตุ้นให้มีการกลับมาใช้งานของสนามบินดอนเมืองในไตรมาสสุดท้ายของปี 2555
เพื่อแก้ไขปัญหาความคับคั่งของการจราจรทางอากาศสำหรับสายการบินเหมาลำหรือสายการบินต้นทุนต่ำ

ททท. คาดว่าจะมีจำนวนผู้เดินทางเข้ามาในประเทศประมาณ 24.5 ล้านคนในปี 2555 โดย
ททท.ให้ความสำคัญไปที่กลุ่มนักท่องเที่ยวที่มาจากภูมิภาคเอเชียตะวันออก (จีน ญี่ปุ่น เกาหลี)
และภูมิภาคเอเชียใต้ (อินเดีย) ตามด้วยทวีปยุโรป สหรัฐอเมริกา และโอเชียเนีย

การเดินทางในประเทศคาดว่าจะเพิ่มขึ้นประมาณร้อยละ 3 เป็น 107.4 ล้านเที่ยว
เนื่องจากเศรษฐกิจอยู่ในช่วงขาขึ้น คนไทยจะเดินทางภายในประเทศด้วยรถคันใหม่

สถานการณ์ด้านเศรษฐกิจและการเมือง

ค่าเงินบาทยังคงแข็งค่าขึ้นซึ่งส่งผลกระทบต่ออุตสาหกรรมการส่งออก อัญมณีและสิ่งทอ
การขึ้นค่าแรงขั้นต่ำจะส่งผลกระทบอย่างจริงจังในปี 2556
เมื่อราคาของสินค้าอุปโภคบริโภคเพิ่มขึ้นเพื่อรับมือกับค่าแรงงานที่เพิ่มขึ้น
โรงงานอุตสาหกรรมต่างๆโดยเฉพาะอย่างยิ่งโรงงานสิ่งทอและสินค้าอุปโภคบริโภคจะย้ายฐานการผลิตไปยังประเทศในกลุ่มอาเซียนอื่นๆที่มีต้นทุนค่าแรงต่ำกว่า
ซึ่งจะส่งผลกระทบให้ต่ออัตราเงินเฟ้อซึ่งปัจจุบันอยู่ที่ร้อยละ 3.5

เศรษฐกิจของประเทศไทยอยู่ช่วงของการฟื้นตัว เห็นได้จากมีการลงทุนของภาครัฐและเอกชน
โดยเฉพาะอย่างยิ่งการใช้จ่ายของภาครัฐในโครงการพัฒนาโครงสร้างพื้นฐานที่สำคัญต่างๆ

เพื่อเป็นการส่งเสริมอุตสาหกรรมยานยนต์ซึ่งได้รับความเดือดร้อนอย่างหนักจากเหตุการณ์อุทกภัยในปี
2554 นโยบายรถยนต์คันแรกซึ่งจะมีการคืนภาษีให้ผู้ซื้อ 100,000 บาท
ทำให้บริษัทผลิตรถยนต์ได้ประโยชน์เป็นอย่างมาก
แต่ทำให้ผู้ขับขี่รู้สึกไม่ดีกับสภาพการจราจรที่แย่ลงจากการที่มีรถใหม่มากกว่า 800,000
คันออกมาแล่นบนท้องถนนของกรุงเทพมหานคร

วิกฤติเศรษฐกิจของสหรัฐอเมริกาและวิกฤติยูโรโซนในทวีปยุโรปส่งผลกระทบอย่างมากต่อเศรษฐกิจของประเทศไทยและประเทศต่างๆในทวีปเอเชียในปี
2555 เนื่องจากสหรัฐอเมริกาได้พ้นจากภาวะเศรษฐกิจถดถอยในปี 2556
และการมาเยือนของประธานาธิบดีโอบามาเมื่อเดือนพฤศจิกายน 2555 ที่ผ่านมา
ทำให้ประเทศไทยเริ่มคาดหวังได้กับการลงทุนที่จะขยายตัวเพิ่มขึ้น รวมถึงความปลอดภัยในภูมิภาค
ทั้งสหรัฐอเมริกาและยุโรปเป็นประเทศคู่ค้าที่ใหญ่ที่สุดของประเทศต่างๆในกลุ่มอาเซียน

ผลิตภัณฑ์มวลรวมในประเทศ (GDP - Gross Domestic Products) คาดว่าจะอยู่ที่ร้อยละ 4.5
สำหรับปี 2555 ซึ่งเพิ่มขึ้น ร้อยละ 0.10 จากปี 2554 เนื่องจากเหตุการณ์น้ำท่วม
ในขณะที่เป้าหมาย GDP สำหรับปี 2556 น่าจะอยู่ที่ร้อยละ 5.0

รัฐบาลไทยยังคงมีเสถียรภาพและพยายามที่จะตอบสนองความความต้องการของประชาชน ทางผันน้ำ
(Flood water ways)
และคูคลองถูกสร้างขึ้นเพื่อช่วยลดปัญหาน้ำท่วมและเรียกความเชื่อมั่นของนักลงทุนกลับคืนมา
การก่อความไม่สงบในภาคใต้ยังคงสร้างความกังวลอย่างมากในปี 2556

ปี 2555 เศรษฐกิจในภาคเหนือของประเทศไทยมีสัญญาณที่ดี
โดยเฉพาะอย่างยิ่งอัตราดอกเบี้ยที่ลดต่ำลงและนโยบายต่างๆของรัฐที่พยายามกระตุ้นเศรษฐกิจ
การท่องเที่ยวยังคงมีทิศทางที่ดีกว่าปีที่ผ่านมา อัตราการว่างงานยังคงต่ำกว่าร้อยละ 1
แม้ว่ารัฐบาลได้ประกาศขึ้นค่าแรงขั้นต่ำไปเมื่อเร็วๆนี้

ความไม่แน่นอนของเศรษฐกิจของสหรัฐอเมริกาและวิกฤติการณ์ยูโรโซนในทวีปยุโรปส่งผลกระทบอย่างมากต่อเศรษฐกิจของประเทศไทยและประเทศต่างๆในทวีปเอเชีย

จากรายงานของธนาคารแห่งประเทศไทย การเติบโตของ GDP ของประเทศในเดือนตุลาคม 2555
อยู่ที่ร้อยละ 5.9
แรงกดดันด้านเงินเฟ้อผ่อนคลายลงในทิศทางเดียวกับราคาและความต้องการสินค้าอุปโภคบริโภคที่ชะลอตัวลงตามภาวะเศรษฐกิจโลก
อัตราเงินเฟ้อพื้นฐานคาดว่าจะลดลงเหลือร้อยละ 1.7 ในปี 2556 และร้อยละ 1.6 ในปี 2557

โรงแรมแชงกรี-ลา กรุงเทพฯ

ปี 2555 เป็นปีที่สดใสปีหนึ่งสำหรับประเทศไทย หลังผ่านวิกฤติการณ์ต่างๆมากมาย
ซึ่งวิกฤติการณ์ครั้งล่าสุดคือ น้ำท่วมใหญ่ในปี 2554 ไตรมาสแรกมีอัตราการเข้าพักเพิ่มขึ้นร้อยละ
19.6 เทียบกับช่วงเดียวกันของปี 2554
ซึ่งได้รับผลกระทบจากวิกฤติการณ์ทางการเมืองเมื่อปีก่อนหน้านี้
ซึ่งมีความหวังและความเป็นไปได้ว่าความขัดแย้งที่มีทั้งหลายจะสิ้นสุดลง

ในไตรมาสที่สอง อัตราการเข้าพักเพิ่มอย่างช้าๆ สำหรับในส่วนตลาดหลักของโรงแรม
โฮลเซลออฟไลน์ แพ็คเกจ และการจัดประชุมขององค์กร การประชุมเวทีเศรษฐกิจโลก (WEF =
World Economic Forum)
เมื่อเดือนพฤษภาคมได้สร้างค่าความนิยมเป็นอย่างมากจากตลาดการจัดประชุมขององค์กร
และจากตลาดโดยรวมให้เชื่อมั่นว่าประเทศไทยได้กลับสู่สภาวะปกติแล้ว
และโรงแรมแชงกรี-ลามีบทบาทสำคัญในการจัดงานและการประชุมระดับสูง
ธุรกิจยังคงทรงตัวในไตรมาสที่สอง แต่ตลาดเริ่มเปลี่ยนแปลงในไตรมาสที่สาม
และในไตรมาสที่สี่ซึ่งเป็นช่วงที่ดีที่สุดโดยมีอัตราการเข้าพักสูงสุดมากกว่าทุกไตรมาสของปี 2555

สองเดือนสุดท้ายของปี 2555 มีผู้นำจากสามประเทศ ได้แก่ พม่า เกาหลี และจีน
มาเข้าพักที่โรงแรม และมีการจัดงานประชุมจากกรุ๊ปอินเซ็นทีฟกลุ่มใหญ่
การเยือนประเทศไทยของผู้นำเศรษฐกิจที่ใหญ่ที่สุดของโลก ได้แก่ สหรัฐอเมริกาและจีน
ได้สร้างความน่าเชื่อถือให้กับรัฐบาลของประเทศไทยและเป็นการรับรองความเป็นผู้นำของนายกรัฐมนตรียิ่งลักษณ์
ชินวัตรม

โรงแรมแชงกรี-ลา เชียงใหม่

โรงแรมแชงกรี-ลา
เชียงใหม่มีแนวโน้มธุรกิจในเชิงบวกโดยมีอัตราการเข้าพักเพิ่มขึ้นมากกว่าที่ประมาณการณ์ไว้ร้อยละ
12.8 เนื่องจากจำนวนลูกค้าที่เพิ่มขึ้นจากการจัดประชุม ลูกค้าทั่วไป และกลุ่มการขายส่งตรง
ในจังหวัดที่มีห้องพักเกินความต้องการ เช่น กรุงเทพมหานคร ภูเก็ต พัทยา เกาะสมุย
และเชียงใหม่ การกำหนดราคาจึงถือว่าเป็นหัวใจสำคัญในการรักษาลูกค้า

จากรายงานของ STR ปี 2555 โรงแรมแชงกรี-ลา เชียงใหม่มีค่าห้องพักเฉลี่ยลดลงร้อยละ 7.3
และอัตราการแข่งขันเพิ่มขึ้น ร้อยละ 5.6 มีอัตราการเข้าพักร้อยละ 32.6 เพิ่มขึ้นจากปี 2554
คิดเป็นร้อยละ 13.6 เมื่อเทียบกับกลุ่มโรงแรมคู่แข่ง

สำนักส่งเสริมการจัดประชุมและนิทรรศการแห่งประเทศไทยได้เข้าร่วมกับแปดหน่วยงานที่สำคัญของรัฐบาลและองค์กรเอกชนในจังหวัดเชียงใหม่เพื่อสร้างความยั่งยืนให้กับธุรกิจ
MICE ในเมืองทางภาคเหนือ วัตถุประสงค์หลักคือการสร้างกรอบการทำงานสำหรับแผนแม่บทปี
2556 ถึง ปี 2560 ในการพัฒนาจังหวัดเชียงใหม่ให้เป็นจุดหมายปลายทางในประเทศไทยของกลุ่ม
MICE
และเป็นการเตรียมความพร้อมสำหรับโอกาสต่างๆในประชาคมเศรษฐกิจอาเซียนที่จะเริ่มต้นในช่วงปลายปี
2558 ในระยะที่หนึ่งของแผนงานสามระยะ เนื่องจากจะเริ่มต้นในปีนี้ ดังนั้นจึงเน้นไปที่ธุรกิจ MICE
ในประเทศ ระยะที่สองของแผนงาน (ปี 2557 - 2558)
จะขยายเมืองเพื่อสร้างความแข็งแกร่งในธุรกิจ MICE
ให้เชื่อมโยงกับโครงการความร่วมมือทางเศรษฐกิจของกลุ่มประเทศลุ่มแม่น้ำโขง (Greater
Mekong Subregion : GMS)
โครงการความร่วมมือหลากหลายสาขาทางวิชาการและเศรษฐกิจของกลุ่มประเทศที่ติดอ่าวเบงกอล
(BIMSTEC : Bangladesh – India – Myanmar- Sri Lanka – Thailand – Economic
Cooperation) และโครงการพัฒนาเมืองแฝดเชียงใหม่ และระยะที่สามซึ่งเป็นระยะสุดท้าย (ปี
2559 - 2560) เชียงใหม่จะสามารถสร้างจุดยืนและนำพาตนเองให้เป็นเมืองสำหรับอุตสาหกรรม
MICE ในระดับสากลที่สามารถจัดการประชุมและจัดงานสำคัญต่างๆที่ยิ่งใหญ่ได้

การเพิ่มจำนวนเที่ยวบินตรงรายวันระหว่างประเทศจากฮ่องกง มาเก๊า และ มาเลเซีย สู่เชียงใหม่
ทำให้จำนวนเที่ยวบินที่บินตรงสู่เชียงใหม่เพิ่มขึ้นเป็น 48 เที่ยวต่อสัปดาห์

ในตลาดของการเดินทางเพื่อการพักผ่อนท่องเที่ยว เชียงใหม่ต้องแข่งขันกับนานาประเทศ ได้แก่
เกาหลี สิงคโปร์ ฮ่องกง เวียดนาม ลาว อินโดนีเซีย มาเลเซีย และ
แข่งขันกันเองภายในประเทศกับภูเก็ต เกาะสมุย พัทยา หัวหิน กระบี่ และเกาะยาว
และสำหรับตลาด MICE เชียงใหม่ต้องแข่งขันกับ กรุงเทพมหานคร ภูเก็ต พัทยา สิงคโปร์ ฮ่องกง
อินเดีย มาเลเซีย และบาหลี

โรงแรมเทรดเดอร์ส ย่างกุ้ง

จำนวนนักท่องเที่ยวที่เดินทางเข้าประเทศเพิ่มขึ้นจากปีก่อนร้อยละ 54.31
จากการเปิดเผยของกระทรวงโรงแรมและการท่องเที่ยว ในไตรมาสที่ 4 ของปี 2555
มีจำนวนนักท่องเที่ยวเดินทางเข้าประเทศรวมทั้งสิ้น 0.2 ล้านคน
ซึ่งเมื่อเทียบกับปีที่แล้วถือว่าเติบโตขึ้นร้อยละ 70

ตลาดภูมิภาคเป็นตลาดที่แข็งแกร่งเป็นพิเศษ
0การเติบโตของการเดินทางเข้าประเทศจากทวีปเอเซียและทวีปยุโรปตะวันตกเมื่อเทียบกับปีที่แล้วเพิ่มขึ้นร้อยละ
50 และร้อยละ 60 ตามลำดับ
การเดินทางเข้าประเทศที่มาจากตลาดแหล่งใหญ่ของทวีปเอเชียส่วนใหญ่มาจากประเทศไทย
ประเทศญี่ปุ่น และประเทศจีน โดยเพิ่มขึ้นร้อยละ 50 ร้อยละ 123 และร้อยละ 18 ตามลำดับ
และจากทวีปยุโรปตะวันตก ได้แก่ ประเทศฝรั่งเศส ประเทศอังกฤษ และประเทศเยอรมัน
คิดเป็นร้อยละ 54 ร้อยละ 121 และร้อยละ 65
เนื่องจากมีความต้องการห้องพักที่สูงมากประกอบกับจำนวนห้องพักมีจำกัด
ทำให้มีการกำหนดราคาสูงขึ้น ทำให้อัตราค่าห้องพักเฉลี่ยเพิ่มขึ้นร้อยละ 143
อันมีผลทำให้รายได้ต่อห้อง (Revpar = Revenue per Available Room) เพิ่มขึ้นถึงร้อยละ
146

นักท่องเที่ยวเดินทางเข้าประเทศพม่าได้เพิ่มขึ้นเป็นอย่างมากในปี พ.ศ. 2555

จำนวนนักท่องเที่ยวที่เดินทางเข้าพม่าผ่านสนามบินนานาชาติย่างกุ้ง 10 อันดับแรก

  --------------- -------------- ---------------- ------------------------
  ประเทศ          ปี 2555         ปี 2554           อัตราเปลี่ยนแปลง (ร้อยละ)

  1. ไทย          91,817         61,331           49.7%

  2. ญี่ปุ่น          47,501         21,264           123.4%

  3. จีน           41,542         35,181           18.1%

  4. สหรัฐอเมริกา   36,476         20,487           78.0%

  5. เกาหลี        34,694         22,507           54.2%

  6. มาเลเซีย      30,444         23,286           30.7%

  7. ฝรั่งเศส       29,686         19,288           53.9%

  8. สิงคโปร์       26,253         15,386           70.6%

  9. อังกฤษ        23,291         10,552           120.7%

  10. เยอรมัน      21,856         13,245           65.0%
  --------------- -------------- ---------------- ------------------------

สถานการณ์เศรษฐกิจและการเมือง

สถานการณ์การเมือง

การเยือนพม่าครั้งประวัติการณ์ของประธานาธิบดีโอบาเมื่อวันที่ 19 พฤศจิกายน
ซึ่งเป็นครั้งแรกของประธานาธิบดีสหรัฐอเมริกา ได้รับการต้อนรับอย่างอบอุ่น
รวมถึงการแต่งตั้งทูตสหรัฐฯ ประจำพม่าที่ย่างกุ้งหลังจากร้างมากว่าสองศตวรรษ
เป็นการส่งสัญญาณผ่อนคลายมาตรการคว่ำบาตรทางความสัมพันธ์ ประธานาธิบดีเต็ง เส่ง
ซึ่งเมื่อเร็วๆนี้ต้องเผชิญหน้ากับการประท้วงต่อต้านการเปลี่ยนแปลงที่ก้าวอย่างรวดเร็วจากพวกหัวรุนแรงภายใต้การปกครองของเขาและภาวะฉุกเฉินในรัฐยะไข่ได้นำไปสู่การแตกแยกภายในรัฐบาล
ดังนั้นการมาเยือนในครั้งนี้จึงทำให้การปฏิรูปประเทศของรัฐบาลเต็ง เส่ง
ได้รับการยอมรับอย่างมีนัยสำคัญและเป็นการรับรองความเป็นผู้นำประเทศของเขา

ผลจากการเยือนพม่า
สหรัฐฯได้ระงับมาตรการคว่ำบาตรการนำเข้าสินค้าพม่าที่สำคัญๆที่มีมานานนับศตวรรษ
ในขณะเดียวกันได้ขึ้นบัญชีดำบริษัทพม่าเพิ่มอีก 7 แห่ง
ดังนั้นสภาพบรรยากาศจึงยังคงเป็นหนึ่งกรณีที่ต้องเฝ้าดูด้วยความระมัดระวัง
ความเชื่อมั่นยังได้สะท้อนมาจากการกล่าวสุนทรพจน์ของท่านประธานาธิบดีที่ว่า
“บางสิ่งบางอย่างกำลังจะเกิดขึ้นในประเทศนี้ ที่ไม่สามารถจะย้อนกลับได้” ประธานาธิบดีพม่า เต็ง
เส่ง ยังคงทุ่มเทความพยายามของเขาต่อปัญหาภายในประเทศ
เขาได้ประกาศแผนการสี่ประการเพื่อผ่อนคลายความตึงเครียดในภาคเหนือระหว่างชาวมุสลิมและชุมชนชาวพุทธ
ซึ่งเป็นการลดข่าวสารในเชิงลบของประเทศสู่สาธารณะและกระตุ้นการลงทุน
กฎหมายฉบับใหม่ว่าด้วยการลงทุนของต่างชาติที่รอคอยมานานได้ถูกผ่านออกมาในเดือนพฤศจิกายน
ทำให้เห็นฉากภาพการไหลบ่าเข้ามาของบริษัทข้ามชาติต่างๆที่จะลงทุนในประเทศพม่า
เสรีภาพสื่อมวลชนดังที่ได้กล่าวในสุนทรพจน์ของประธานาธิบดีโอบามามีผลให้สื่อเสนอข่าวสารถี่ขึ้นและมากขึ้น

สถานการณ์เศรษฐกิจ

การเยือนพม่าของสหรัฐอเมริกาและกฎหมายว่าด้วยการลงทุนของต่างชาติฉบับใหม่ถูกมองว่าเป็นสายใยชีวิตที่สำคัญสำหรับพม่า
เป็นการยื่นทางเลือกที่สามให้แก่นักธุรกิจสำหรับการพัฒนาโครงสร้าง
ในปัจจุบันมีเพียงสองรูปแบบของธุรกิจขั้นพื้นฐาน รูปแบบหนึ่งคือพันธมิตรแท้ระหว่าง “เพื่อนสนิท”
กับนักลงทุนจีนที่ร่ำรวย และอีกรูปแบบคือผู้ที่ลงทุนโดดเดี่ยว สืบเนื่องจาก IMF
จีนเป็นนักลงทุนที่ยิ่งใหญ่ที่สุดแต่เพียงผู้เดียวของพม่า ซึ่งลงทุนในช่วง 20 ปีที่ผ่านมาเป็นเงินถึง 14
พันล้านเหรียญสหรัฐ ฮ่องกงและไทยเป็นสองรายถัดไป

รูปแบบและกระบวนการธุรกิจยังคงถูกควบคุมโดยผู้เล่นสำคัญในภูมิภาคเอเชีย
ในขณะที่ธุรกิจอเมริกันขนาดใหญ่กำลังรออยู่ข้างสนาม โดยเฉพาะที่มีชื่อเสียงเช่น
โคคาโคล่าที่ได้แสดงความปรารถนาที่จะตั้งโรงงานและจะสร้างมูลค่าการลงทุนให้ถึง 200
ล้านเหรียญสหรัฐในสามปีข้างหน้า

เงินจ๊าดพม่าอ่อนค่าลงเมื่อเทียบกับเงินเหรียญสหรัฐ
ในเดือนสิงหาคมอัตราแลกเปลี่ยนหนึ่งเหรียญสหรัฐคิดเป็นเงินจ๊าด 870
และในเดือนเมษายนอัตราแลกเปลี่ยนหนึ่งเหรียญสหรัฐคิดเป็นเงินจ๊าด 820
ค่าเงินที่อ่อนลงมีผลดีต่อการส่งออกสินค้าสิ่งทอ ถั่ว เมล็ดพืชและข้าว
แต่ไม่เป็นผลดีต่อการจราจรซึ่งเคยเป็นไปอย่างคล่องตัวแต่กลับคับคั่งในปัจจุบัน
ทำให้จำเป็นต้องมีการวางผังเมืองและการปรับโครงสร้างใหม่

โดยทั่วไป จากแรงกดดันที่มีต่อโครงสร้างพื้นฐานที่ยังอยู่ในสภาพที่ไม่ดีนัก เช่น การธนาคาร
การไฟฟ้า การขนส่ง และการสื่อสาร
นักเศรษฐศาสตร์คาดการณ์ว่าพม่าจะเติบโตขึ้นสูงสุดประมาณร้อยละ 6.25
จนกว่าจะเอาชนะความท้าทายต่างๆข้างต้นได้ รายได้ประชาชาติต่อหัว (GDP per Capita) ที่
1,300 เหรียญสหรัฐ ทำให้พม่าอยู่ในระดับเดียวกับสาธารณรัฐเฮติ (Asian Development
Bank)

ดัชนีราคาผู้บริโภค (CPI – Consumer Price Index) คาดว่าจะอยู่ที่ประมาณร้อยละ 6 ในปี
2555 การว่างงานอยู่ที่ร้อยละ 4 และ GDP อยู่ที่ร้อยละ 5.5 ถึงร้อยละ 6
การขาดดุลบัญชีเดินสะพัดในปี 2554
เป็นภาพที่แคบเนื่องจากมีผลคืนที่สูงจากการขายก๊าซธรรมชาติให้ประเทศไทย แต่ในปี 2555
คาดว่าการขาดดุลจะมีมากขึ้นเมื่อการควบคุมที่สำคัญๆต่างๆได้รับการผ่อนปรนมากยิ่งขึ้นและการควบคุมการแลกเปลี่ยนเงินตราต่างประเทศถูกยกเลิก
อัตราเงินเฟ้อมีแนวโน้มที่จะเพิ่มขึ้นเนื่องจากน้ำท่วเมื่อเดือนสิงหาคมในเขตอิระวดีและรัฐฉาน
ราคาค่าไฟฟ้า น้ำ และดีเซล คาดว่าจะเพิ่มขึ้นทั้งหมดในปี 2556

กลยุทธ์ทางการตลาด

โรงแรมแชงกรี-ลา กรุงเทพฯ

ปี 2555
โรงแรมเน้นการสร้างทีมฝ่ายการตลาดให้แข็งแกร่งเพื่อที่จะเป็นแกนนำในภาวะการแข่งขันที่รุนแรง
โดยเน้นที่ตลาด MICE เนื่องจากลูกค้าองค์กรที่เคยเป็นลูกค้าหลักได้ถอนชื่อโรงแรมแชงกรี-ลา
ออกจากรายชื่อโรงแรมที่ลูกค้าเหล่านั้นจะใช้บริการ การจ่าย Incentive
ระหว่างปีเป็นปัจจัยสำคัญที่ช่วยให้อัตราการเข้าพักเพิ่มขึ้น

กลุ่มลูกค้าอุตสาหกรรมหลักที่เป็นองค์กร ซึ่งรวมถึงกลุ่มลูกค้าธุรกิจอัญมณี ความงาม/แฟชั่น สิ่งทอ
การค้า เภสัชกรรม การแพทย์ การขนส่ง/การจัดส่งสินค้า เคมี ปิโตรเลียม ยานยนต์
และเทคโนโลยีสารสนเทศ
ยังคงให้ความสำคัญกับสถานที่ตั้งของโรงแรมเพื่อความสะดวกในการเดินทาง โดยในปี 2556
จะเน้นลูกค้าที่เป็นหน่วยงานราชการและการให้ข้อเสนอและราคาที่น่าจูงใจ
เพื่อให้โรงแรมแชงกรี-ลา กรุงเทพฯ สามารถดึงลูกค้าองค์กรกลุ่มนี้กลับมาเป็นลูกค้าหลัก
หลังจากโรงแรมสูญเสียลูกค้ากลุ่มนี้ไปในระหว่างการปรับปรุงโรงแรม

ทีมขายสำหรับลูกค้าจีนถูกตั้งขึ้นเพื่อสนับสนุนนโยบายของ ททท.
ในการกระตุ้นธุรกิจการท่องเที่ยวจากจีนเข้าสู่ประเทศไทย
โรงแรมแชงกรี-ลาทั้งสองแห่งได้รับประโยชน์จากการประชุมของคณะผู้แทนของรัฐบาล
และกรุ๊ปอินเซ็นทีฟ ลูกค้าชาวจีนเพิ่มขึ้นจากปีก่อนร้อยละ 1.2

ในปี 2555
โรงแรมได้ให้ความสำคัญกับลูกค้าจากตลาดเอเชียเพื่อเกาะติดกับความพยายามของททท.เนื่องจากยุโรปและประเทศสหรัฐอเมริกาได้รับผลกระทบอย่างรุนแรงจากภาวะเศรษฐกิจตกต่ำ
ในขณะที่กำลังการซื้อของเอเชียถูกกระตุ้นขึ้นจากการเติบโตทางเศรษฐกิจ ญี่ปุ่นก็เช่นเดียวกัน
ได้หลุดพ้นจากภาวะเศรษฐกิจอันเนื่องจากคลื่นสึนามิครั้งก่อนด้วยค่า GDP ที่ดีขึ้นเล็กน้อย ตลาดใหม่ๆ
ถูกพัฒนาขี้นสำหรับโรงแรม รวมถึงไต้หวันและอินเดียเพื่ออุตสาหกรรม MICE กรุ๊ปทัวร์
และการจัดงานแต่งงาน

ลูกค้าจากเกาหลีก็เป็นเป้าหมายสำคัญสำหรับตลาด Wholesale
ในขณะที่ญี่ปุ่นซึ่งในระยะแรกมียอดการจองห้องพักไม่มากนัก
แต่เมื่อเกิดความขัดแย้งทางการเมืองระหว่างจีนกับญี่ปุ่น ทำให้ญี่ปุ่นกลับเข้ามา
ลูกค้าญี่ปุ่นคิดเป็นสัดส่วนร้อยละ 8.6

สำนักงานขายระดับภูมิภาค (Regional Sales Office)
มีส่วนสำคัญอย่างมากในการช่วยผลักดันธุรกิจเข้าสู่ประเทศไทยหลังเหตุการณ์น้ำท่วม
ทำให้มีการจัดประชุมระดับภูมิภาคจากลูกค้าสิงคโปร์และฮ่องกงมากขึ้น
เนื่องจากเป็นประเทศใกล้เคียงกัน สะดวกในการเดินทางและราคาตั๋วเครื่องบินไม่แพงมาก
รวมถึงมีสิ่งอำนวยความสะดวกต่างๆของโรมแรม สำหรับการจัดงานสำคัญๆของบริษัท
โรงแรมริมแม่น้ำถือเป็นปัจจัยสำคัญอย่างหนึ่งต่อการเลือกสถานที่สำหรับผู้มาร่วมงานได้พบปะสังสรรค์

ศูนย์รับจองงานเลี้ยง (Events Booking Center) เน้นการนำการเปลี่ยนแปลงธุรกิจกลุ่ม MICE
ให้มาเป็นลูกค้าของโรงแรมแชงกรี-ลาทั้งสอง
ราคาถูกนำมาใช้เป็นกลไกสำคัญเพื่อแข่งขันกับโรงแรมที่ตั้งอยู่ใจกลางธุรกิจในท่ามกลางบรรยากาศการแข่งขันในตลาดที่รุนแรง

โรงแรมแชงกรี-ลา เชียงใหม่

ปี 2555 โรงแรมเน้นไปที่ตลาด MICE และ Wholesale
มากขึ้นเพื่อจะเพิ่มลูกค้าจากกลุ่มธุรกิจให้กับโรงแรมมากขึ้น
ทีมขายสำหรับลูกค้าชาวจีนได้ถูกตั้งขึ้นเพื่อช่วยสร้างให้โรงแรมเป็นที่รู้จัก
โดยเฉพาะอย่างยิ่งกับลูกค้าที่จะมากับเที่ยวบินจากมาเก๊าและฮ่องกง ภาพยนตร์เรื่อง Lost in
Thailand ซึ่งทำรายได้อันดับ 2 ของรายได้สูงสุดเป็นประวัติการณ์ในจีน
มีส่วนสำคัญที่ช่วยทำให้มีนักท่องเที่ยวจำนวนมากจากจีนเข้ามาในจังหวัดเชียงใหม่มากขึ้น

โรงแรมยังคงมุ่งเน้นลูกค้าที่เป็นองค์กรธุรกิจจากต่างประเทศและที่จองผ่านทางสำนักงานในกรุงเทพฯ
รวมไปถึงองค์กรและบริษัทต่างๆภายในท้องที่ที่ตั้งอยู่ในนิคมอุตสาหกรรมลำพูน

ศักยภาพของเชียงใหม่ในฐานะที่เป็นสถานที่ท่องเที่ยวใหม่ที่ราคาไม่แพง
และการเป็นจุดหมายปลายทางของกลุ่ม MICE ได้ดี
คณะผู้แทนรัฐบาลและงานแต่งงานจากประเทศต่างๆ จากการเติบโตทางธุรกิจที่มาจากกลุ่ม MICE
ศูนย์รับจองงานเลี้ยงจะต้องถูกจัดให้มีขึ้น เพื่อเพิ่มจำนวนลูกค้าจากกลุ่มประเทศที่โรงแรมคัดสรร

ทีมขายของโรงแรมแชงกรี-ลา เชียงใหม่จะทำงานอย่างใกล้ชิดกับทีมขายของกรุงเทพฯ
เพื่อเพิ่มความแข็งแกร่งและแลกเปลี่ยนลูกค้าระหว่างกัน ในปี 2556
โรงแรมจะร่วมมือกับสำนักงานขายระดับภูมิภาคให้มากขึ้นเพื่อให้ได้ลูกค้าจากประเทศใหม่ๆ
โรงแรมยังคงเน้นงานจัดเลี้ยงและงานสังคมระดับท้องถิ่น รวมถึงการจัดงานทางสังคมบริเวณสวน
นอกอาคารโรงแรม

โรงแรมเทรดเดอร์ส ย่างกุ้ง

ห้องพักเพิ่มขึ้นจาก 270 ห้องในปี 2555 เป็น 305 ห้องในไตรมาสที่หนึ่ง และจะมีถึง 334
ห้องในไตรมาสที่สองของปี 2556 ห้อง Traders Club ในขณะนี้มี 105 ห้อง
กลยุทธ์หลักคือการเพิ่มความภักดี (Loyalty)
ต่อโรงแรมจากกลุ่มลูกค้าที่ต้องมีการเจรจาต่อรองราคาและเพิ่มลูกค้ากลุ่ม MICE
การเพิ่มอัตราการเข้าพักของห้อง Traders Club และห้อง Suite
ทำให้อัตราค่าห้องพักเฉลี่ยดีขึ้น

การยื่นขอเลื่อนระดับโรงแรมเป็นโรงแรมระดับ 5 ดาวยังคงถูกพักไว้ก่อนตั้งแต่เดือนกรกฎาคม
2555

ภาคส่วนการขายเหมา/กลุ่มทัวร์ อัตราค่าห้องพักของห้อง Deluxe ถูกกำหนดโดยรัฐบาลไว้ที่ 150
เหรียญสหรัฐต่อห้อง รวมอาหารเช้าและภาษี และอัตราราคานี้จะมีผลบังคับไปถึงเดือนเมษายน
2557

ทีมขายมุ่งมั่นหาลูกค้าที่เป็นธุรกิจใหม่ที่เกิดขึ้นในพม่า นอกจากนั้น
จีนก็ถูกกำหนดให้เป็นลูกค้าที่น่าจะมาใช้บริการ นอกจากญี่ปุ่น อังกฤษ และอเมริกาซึ่งมีอยู่แล้ว

- ลักษณะของลูกค้า

  - ลักษณะของลูกค้าและความสัมพันธ์

ลูกค้าของบริษัทส่วนใหญ่จะเป็นนักท่องเที่ยวชาวต่างประเทศที่เดินทางมาท่องเที่ยวในประเทศและนักธุรกิจทั้งในประเทศและต่างประเทศ
มีทั้งที่มาเป็นส่วนตัว เป็นกลุ่มคณะ และผ่านมาทางบริษัททัวร์

- ลูกค้าเป้าหมาย

ลูกค้ากลุ่มเป้าหมายยังคงเป็นลูกค้าด้านการจัดประชุมสัมนาและลูกค้าที่เป็นนักธุรกิจจากอังกฤษ ยุโรป
อเมริกา แคนาดา ออสเตรเลีย และเอเชีย

- การจำหน่ายและช่องทางการจำหน่าย

  - ช่องทางการจำหน่ายแบ่งออกเป็น

1.  การจำหน่ายในต่างประเทศ บริษัทได้ทำสัญญาการตลาดและการส่งเสริมการขายกับบริษัท
    แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง)
    ซึ่งมีสำนักงานขายอยู่ทั่วโลกเช่น สหรัฐอเมริกา แคนาดา ยุโรป และเอชีย
    ด้วยเครือข่ายของสำนักงานขายและการตลาดทั่วโลกของบริษัท แชงกรี-ลา อินเตอร์เนชั่นแนล
    โฮเต็ล เมเนจเมนท์ จำกัด (ฮ่องกง)
    บริษัทฯจะได้รับการระบุเป็นส่วนหนึ่งของกลุ่มโรงแรมแชงกรี-ลาโดยจะได้รับความช่วยเหลือและผลประโยชน์จากกิจกรรมต่างๆ
    ซึ่งรวมถึง เรื่องการส่งเสริมการขาย ข่าวสารความคืบหน้า
    ตลอดจนการเผยแพร่ข่าวสารต่างๆ
    นอกจากนี้ยังมีศูนย์รับจองห้องพักของโรงแรมแชงกรี-ลาทั่วโลกซึ่งตั้งอยู่ในฮ่องกงและกัวลาลัมเปอร์ที่เปิดให้บริการตลอด
    24 ชั่วโมง

2.  การจำหน่ายในประเทศ บริษัทมีเจ้าหน้าที่การตลาดจำนวน 16 คน
    ซึ่งเป็นสำนักงานที่ติดต่อกับลูกค้าโดยตรงทั้งในประเทศและต่างประเทศ

3.  การจำหน่ายแบบออนไลน์โดยใช้อินเตอร์เน็ตเป็นช่องทางในการจองห้องพักได้โดยตรง
    สามารถเพิ่มโอกาสทางธุรกิจให้กับโรงแรมเป็นอย่างมาก
    ซึ่งโรงแรมได้พัฒนาปรับปรุงให้เว็บไซต์สามารถเข้าถึงได้รวดเร็วและง่ายขึ้น

สาระสำคัญของสัญญาการตลาดและการส่งเสริมการขายที่บริษัทได้ทำกับบริษัท แชงกรี-ลา
อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) มีผลใช้บังคับตั้งแต่วันที่ 1 มีนาคม พ.ศ.
2529 และอาจบอกเลิกได้โดยการตกลงร่วมกันของคู่สัญญาทั้งสองฝ่าย
บริษัทได้เข้าทำสัญญาแก้ไขเพิ่มเติมสัญญาการตลาดและส่งเสริมการขายกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ จำกัด (ฮ่องกง) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่ด้วย
ซึ่งสัญญานี้มีผลบังคับนับแต่วันเปิดโรงแรมแชงกรี-ลา เชียงใหม่เป็นต้นไป
ส่วนข้อความและเงื่อนไขอื่นในสัญญาเหมือนกับสัญญาเริ่มแรก ค่าใช้จ่ายของสัญญาเป็นดังนี้

โรงแรมแชงกรี-ลา กรุงเทพฯ

1.  ค่าใช้จ่ายรวม

บริษัทฯตกลงที่จะปันส่วนค่าใช้จ่ายที่เกิดขึ้นจากการส่งเสริมการขายและการตลาดตามอัตราส่วนที่เห็นว่าเหมาะสมและถูกต้องโดยจะตกลงกันเป็นปีๆ
ไป แต่ทั้งนี้ยอดค่าใช้จ่ายทั้งหมดในส่วนแรกต่อปีต้องไม่เกิน 150,000 ดอลลาร์สหรัฐต่อปี และบริษัท
แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) จะเรียกเก็บทุกๆ สิ้นเดือน

2.  ค่าใช้จ่ายอื่นๆ

นอกจากค่าใช้จ่ายที่กล่าวไว้ในข้อ 1.1 แล้ว
โรงแรมต้องรับผิดชอบค่าใช้จ่ายโดยตรงในการดำเนินการที่เกิดขึ้นจากการขอร้องโดยตรงจากทางโรงแรม
นอกจากนี้ยังมีค่าใช้จ่ายอื่นๆที่โรงแรมต้องรับผิดชอบ เช่น

  -
  การตีพิมพ์เอกสารการส่งเสริมการขายของโรงแรมนี้ในประเทศไทยและสถานที่น่าสนใจของประเทศไทยเป็นการพิเศษเฉพาะ

-   โทรศัพท์ทางไกลถึงโรงแรมเพื่อการดำเนินธุรกิจ

  - ค่าใช้จ่ายในการส่งจดหมายทางไปรษณีย์โดยตรง

  -
  ค่าภาษีศุลกากรและค่าธรรมเนียมการผ่านด่านศุลกากรและค่าไปรษณียากรสำหรับเอกสารการส่งเสริมการขายของโรงแรม

  - การแสดงมหกรรมสินค้า (ร้านจัดแสดงและแผงร้าน)

  - ค่าใช้จ่ายอื่นๆ ที่เกี่ยวข้องโดยตรงกับโรงแรมซึ่งนอกเหนือจากที่ระบุไว้

โรงแรมแชงกรี-ลา เชียงใหม่

บริษัทฯตกลงจ่ายค่าธรรมเนียมในส่วนที่เกี่ยวกับการตลาดและการส่งเสริมการขายในอัตราร้อยละ 1
ของยอดรายได้จากการดำเนินงานต่อปี

- จำนวนของลูกค้า

จำนวนลูกค้าของบริษัทแบ่งตามกลุ่มลูกค้า มีสัดส่วนดังนี้

โรงแรมแชงกรี-ลา กรุงเทพฯ

(หน่วย : ร้อยละ)

  --------------------------- -------------- --------------- -------------
  กลุ่มลูกค้า                     2555           2554            2553

  1) FIT                      67.99          73.72           73.84

  2) Group                    32.01          26.28           26.16

  รวม                         100.00         100.00          100.00
  --------------------------- -------------- --------------- -------------

โรงแรมแชงกรี-ลา เชียงใหม่

(หน่วย : ร้อยละ)

  --------------------------- -------------- -------------- --------------
  กลุ่มลูกค้า                     2555           2554           2553

  1) FIT                      64.6           50.7           64.3

  2) Group                    35.4           49.3           35.7

  รวม                         100.0          100.0          100.0
  --------------------------- -------------- -------------- --------------

การขายให้ลูกค้ารายใดรายหนึ่งจนถึง อัตราร้อยละ 30 ในระยะเวลา 3 ปี ติดต่อกัน : ไม่มี

- สิทธิหรือข้อจำกัดในการประกอบธุรกิจ

โรงแรมแชงกรี-ลา กรุงเทพฯ

บริษัทได้ทำสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล แมนเนจเม้นท์ บีวี
(ฮอลแลนด์) สัญญานี้มีอายุ 20 ปี เริ่มตั้งแต่วันที่ 1 มกราคม พ.ศ. 2533
ถ้าพ้นระยะเวลายี่สิบปีไปแล้วสามารถต่อสัญญาได้อีก 10 ปี โดยบริษัทฯ
ต้องแจ้งเป็นลายลักษณ์อักษรไม่น้อยกว่า 4 เดือนก่อนวันหมดอายุสัญญา
จากผลของสัญญานี้ทำให้บริษัทได้สิทธิในการใช้เครื่องหมายทางการค้า
ความรู้ทางเทคนิคและสิทธิอื่นๆ ที่มีอยู่ของ Shangri-La System บริษัทจ่ายค่าสิทธิให้แก่บริษัท
แชงกรี-ลา อินเตอร์เนชั่นแนล โฮเต็ล แมนเนจเม้นท์ บีวี (ฮอลแลนด์) ดังนี้

1. ค่าธรรมเนียมรายปี ปีละ 275,000 เหรียญสหรัฐ

2. ค่าธรรมเนียมเพิ่มเติม (แล้วแต่จำนวนใดจะสูงกว่า)

2.1 400,000 เหรียญสหรัฐต่อปี หรือ

2.2 2.75 % ของยอดรายได้รวมจากการดำเนินงานต่อปี

โรงแรมแชงกรี-ลา เชียงใหม่

บริษัทได้ทำสัญญาแก้ไขเพิ่มเติมสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล
แมนเนจเม้นท์ บีวี (ฮอลแลนด์) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่
และเพิ่มเติมในเรื่องค่าธรรมเนียมที่จะเรียกเก็บสำหรับการเปิดให้บริการของโรงแรมแชงกรี-ลา
เชียงใหม่ คือ คิดค่าธรรมเนียมการบริหารงานในอัตราร้อยละ 3
ของยอดรายได้จากการดำเนินงานต่อปี
โดยข้อความและเงื่อนไขอื่นที่ระบุในสัญญาเดิมฉบับดังกล่าวยังคงเดิมไม่เปลี่ยนแปลง

เมื่อวันที่ 24 กันยายน 2552 บริษัทได้เข้าทำสัญญาต่ออายุสัญญาดำเนินงานกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ บีวี จำกัด ออกไปอีกเป็นเวลา 20 ปี เริ่มตั้งแต่วันที่ 1
มกราคม 2553 โดยมีข้อความและเงื่อนไขที่เป็นสาระสำคัญคงเดิมไม่เปลี่ยนแปลง